b'\n_START_ARTICLE_\nTero Laaksonen\n_START_PARAGRAPH_\nTero Laaksonen (oik. Berghem, s. 30. maaliskuuta 1953, Helsinki) on suomalainen taidemaalari, taidegraafikko ja kuvanveist\xc3\xa4j\xc3\xa4. H\xc3\xa4net tunnetaan suurikokoisista \xc3\xb6ljyv\xc3\xa4ri- ja temperamaalauksistaan ja litografioistaan. Laaksosen t\xc3\xb6iss\xc3\xa4 on tunnistettavia elementtej\xc3\xa4 ja viitteit\xc3\xa4 muinaisista ja kaukaisista kulttuureista._NEWLINE_H\xc3\xa4n on toiminut maalauksen yliopettajana Kuvataideakatemiassa ja yliopistonlehtorina arkkitehtuurin osastolla Tampereen teknillisess\xc3\xa4 yliopistossa._NEWLINE_Laaksonen on palkittu mm. Suomen Kulttuurirahaston kuvataidepalkinnolla, Suomen Taideyhdistyksen Dukaattipalkinnolla sek\xc3\xa4 Stina Krooks Stiftelse -s\xc3\xa4\xc3\xa4ti\xc3\xb6n tunnustuspalkinnolla. H\xc3\xa4net valittiin Vuoden nuoreksi taiteilijaksi vuonna 1986. H\xc3\xa4n on saanut valtion viisivuotisen taiteilija-apurahan vuosina 1985, 1993 ja 2010. Vuonna 2003 Laaksoselle my\xc3\xb6nnettiin Suomen Leijonan ritarikunnan Pro Finlandia -mitali ja vuonna 2018 h\xc3\xa4n sai professorin arvonimen. _NEWLINE_Laaksonen on toiminut kansainv\xc3\xa4listen nykytaiden\xc3\xa4yttelyiden kuraattorina sek\xc3\xa4 taide- ja kulttuurialan s\xc3\xa4\xc3\xa4ti\xc3\xb6iden hallituksissa 1980-luvulta l\xc3\xa4htien.'